嘉祐二年七月九日大雨寄永叔內翰
作者：梅堯臣
朝代：宋

paragraphs: 去年龍母沐，今年龍婦浴。
民何競相傳，訛言初願戮。
沐水不濕纓，浴波吞目睛。
連歲果爲患，準度非人情。
島夷尚弗爾，况乃此京城。
天公亦鑒詳，天子大聖明。
堯時不昏墊，安見堯憂煢。
今但微禹力，上心常屏營。
祠官駿奔走，請禱必竭誠。
廟堂列土偶，椒酒空湛盈。
靈氣自莫主，非以堯言輕。
霹靂夜復作，蝦蟆尚聽鳴。
輦道有白水，都人無陸行。
浮萍何處來，青青繞我楹。
連牆已壞破，屋頼搘撐牢。
緬懷所親友，親友皆占高。
獨知歐陽公，直南望滔滔。
遺奴揭厲往，答言頗力勞。
正取舊戽斗，自課僮僕操。
明日苟不已，挈家仍避逃。
賢者尚若是，焉用數我曹。
免爲不弔鬼，世上一鴻毛。